## Rješenje kojim se Danijelu Miletiću iz Požege, oduzima dozvola za obavljanje poslova brokera

### NN 48/2007 (14.5.2007.), Rješenje kojim se Danijelu Miletiću iz Požege, oduzima dozvola za obavljanje poslova brokera

# HRVATSKA AGENCIJA ZA NADZOR FINANCIJSKIH USLUGA

**1630**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 58. stavak 1. točka 7. Zakona o tržištu vrijednosnih papira (»Narodne
novine« br. 84/02 i 138/06), Uprava Hrvatske agencije za nadzor financijskih
usluga, po službenoj dužnosti u predmetu oduzimanja dozvole za obavljanje
poslova brokera Danijelu Miletiću iz Požege, P. Preradovića 4a, na sjednici
održanoj 4. svibnja 2007. godine donijela je

## RJEŠENJE

1. Danijelu Miletiću iz Požege, P. Preradovića 4a, oduzima se dozvola za
obavljanje poslova brokera.
2. Ovo rješenje upisuje se u Registar ovlaštenih brokera, koji vodi Hrvatska
agencija za nadzor financijskih usluga.
3. Ovo rješenje objavit će se u »Narodnim novinama«.

```
Obrazloženje
```

Rješenjem Komisije za vrijednosne papire Republike Hrvatske, klasa: UP/I-450-08/04-02/106
od 8. srpnja 2004. godine, Danijelu Miletiću iz Požege, zaposleniku ovlaštenog
društva FIMA-vrijednosnice d.o.o. Varaždin (dalje: Društvo), bila je na
neodređeno vrijeme izdana dozvola za obavljanje poslova brokera.
Odredbom članka 58. stavak 1. točka 7. Zakona o tržištu vrijed­nosnih papira
(»Narodne novine« br. 84/02 i 138/06) propisano je da će Hrvatska agencija za
nadzor financijskih usluga (dalje: Agencija) rješenjem oduzeti dozvolu brokeru
koji prestane ispunjavati uvjete na temelju kojih mu je dozvola izdana ako, u
roku koji Agencija odredi, te uvjete ne ispuni.
Budući da je, prema očitovanju Društva od 19. prosinca 2006. godine, Danijel
Miletić prestao biti zaposlenik Društva, to je imenovanom bio zaključkom
Agencije, klasa: UP/I-450-08/06-07/57 od 28. prosinca 2006. godine, određen rok
od 3 (tri) mjeseca za dostavu dokaza da je zaposlen u ovlaštenom društvu na
poslovima trgovine s vrijednosnim papirima. Međutim, dostava predmetnog
zaključka nije uspješno obavljena jer je pošiljka vraćena u Agenciju s naznakom
»odselio«. Stoga je, sukladno odredbama članka 96. Zakona o općem upravnom
postupku (»Narodne novine« br. 53/91 i 103/96), predmetni zaključak istaknut na
oglasnoj ploči Agencije 4. siječnja 2007. godine, te se po isteku osam dana
dostava smatra izvršenom (12. siječnja 2007.).
Kako Danijel Miletić nije u roku od 3 mjeseca (do 12. travnja 2007. godine), a
niti naknadno, Agenciji dostavio dokaz o zaposlenju, valjalo je riješiti kao u
izrijeci ovog rješenja, dakle oduzeti mu dozvolu za obavljanje poslova brokera i
provesti upis oduzimanja dozvole u Registru ovlaštenih brokera koji vodi
Agencija, s danom upisa 4. svibnja 2007. godine, pod rednim brojem 207 (dvjestosedam).
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-450-08/06-07/57
Urbroj: 326-111/07-3
Zagreb, 4. svibnja 2007.

Predsjednik Uprave
**Ante Samodol**, v. r.

Rješenje, NN 48/2007-1630